"Mae'r canlyniadau'n hynod o galonogol," meddai Elwyn Jones, Prif Weithredwr y Cyngor Llyfrau, "ac yn arwydd o lwyddiant y diwydiant cyhoeddi yng Nghymru wrth iddo ymateb i gais darllenwyr o bob oed am ystod eang o lyfrau apelgar a phoblogaidd. Maen nhw hefyd yn arwydd clir fod y buddsoddiad a wnaed dros y blynyddoedd diweddar gan Lywodraeth Cymru bellach yn dwyn ffrwyth."
Dywedodd John Griffiths, y Gweinidog Diwylliant a Chwaraeon, "Mae'n galonogol iawn fod yr ymchwil hwn yn dangos fod mwy o bobl yn darllen llyfrau Cymraeg a bod y diwydiant cyhoeddi yng Nghymru yn cefnogi'r iaith drwy gynnig amrywiaeth eang o deitlau apelgar."
"Fel y gwyddom, mae dyfodol yr iaith yn nwylo'r genhedlaeth nesaf, ac felly mae'n beth gwych fod cynifer o rieni yn darllen llyfrau Cymraeg gyda'u plant."
Ychwanegodd Elwyn Jones: "Mae canlyniadau'r arolwg hwn yn newyddion ardderchog i'r fasnach lyfrau, yn enwedig felly mewn cyfnod mor heriol yn economaidd. Maent yn dangos hefyd bod cyfraniad y diwydiant cyhoeddi i'r gwaith o hybu a hyrwyddo'r iaith Gymraeg yn un holl bwysig. Ein nod yn awr yw sicrhau ein bod yn gallu parhau i gynnig y detholiad gorau posib o lyfrau o safon uchel i'r darllenwyr."